Aalborg Kommune kan ikke komme til at rydde den fredede mark som en landmand fra Nøvling har gødsket og tilsået. Før øjeblikket holder der en gravko ved indkørslen til marken. Landmand Arne Thomsen har fået påbud om at rydde for beplantning og kunstgødning, men det nægter han at imødekomme så kommunen vil gøre det for hans regning. Men kommunen kan ikke få hjælp til at flytte gravkoen, oplyser DR Nordjylland. - Nogen vurderer, at de ikke har maskiner til det, og andre har ikke lyst til at gå ind i sagen, fortæller sagsbehandler Kirsten Lund Andersen fra Aalborg Kommunes Park- og Naturafdeling til DR Nordjylland. Sagsbehandleren regner med at genoprettelsen af marken nu bliver dyrere end forventet, da der skal hentes hjælp fra et entreprenørfirma udenfor byen. Regningen sendes videre til Arne Thomsen, men hans advokat er klar til at slæbe Aalborg Kommune i retten, hvis han får en regning for rydningen.
Ingen lokale firmaer vil hjælpe kommunen med at fjerne den gravko, som landmand Arne Thomsen bruger til at spærre sin mark.